Tõnu Kõiv

**Tõnu Kõiv** (sündinud 4. detsembril 1968 Rakveres) on endine Eesti poliitik.

## Elulugu
Kõiv õppis aastatel 1975–1984 Rakvere 1. Keskkoolis ja aastatel 1984–1987 Rakvere 3. Keskkoolis. 1980. aastate lõpul õppis ta Tallinna Pedagoogikaülikoolis. Ta õppis Audentese ülikoolis ärijuhtimist ja oli aastatel 1991–1992 üliõpilaskorporatsiooni Rotalia esimees.

1991. aastal töötas ta EELK Kriminaaltöö Keskuse tegevdirektorina, 1992. aastal Keeni Põhikooli inglise keele ja kodanikuõpetuse õpetajana. Aastatel 1993–1994 oli ta Riigikogu Isamaa fraktsiooni nõunik, 1994. aastal hotelli Tallinn nõukogu esimees. Aastatel 1994–1995 oli Kõiv majandusministri abi. Kõiv töötas mitme spordiorganisatsiooni juhatuses: 1995–1996 Jalgpalliliidu ja 1996–2000 Korvpalliliidu juhatuses. Aastatel 1996–1997 oli ta FC Flora tegevdirektor. Aastatel 1995–1998 oli ta Rakvere ettevõtjate klubi Wesenbergh juhatuses.

Aastatel 1989–1992 oli Kõiv EKDL-i liige. Erakonna ühinedes jätkas ta aastatel 1993–1994 Isamaa, selle lõhenemise järel 1994–1998 Vabariiklaste ja Konservatiivide Rahvaerakonnas. Parempoolsete ühinemise järel 1998. aastal valiti Kõiv uue Rahvaerakonna kantselei juhatajaks, selle ühinemisel Mõõdukatega sai Rahvaerakonna Mõõdukad liikmeks. 1999. aasta lõpust kuni 2003. aastani oli ta Mõõdukate peasekretär.

Aastatel 1997–1999 ja 2002–2004 kuulus Kõiv Rakvere linnavolikokku. 1999. aasta Riigikogu valimistel sai ta 163 häält ja oli aastatel 1999–2003 Rahvaerakond Mõõdukate esindajana IX Riigikogu liige. Ta kandideeris ka Riigikogu kümnendasse koosseisu, kuid sai 389 häält, millega ta sisse ei saanud. 2001. aastal oli Kõiv pärast Mihkel Pärnoja tagasiastumist üks majandusministri kandidaate, kuid ta keeldus pakkumisest. Samuti loobus ta võimalusest minna Riigikokku asendusliikmena 2004. aastal.

Kõiv lahkus seejärel poliitikast. Aastatel 2003–2010 töötas Eesti Posti tütarfirma Eesti Elektronpost tegevdirektorina. Ta vabastati seoses firma rahade salaja laenamisega isiklikele tuttavatele (näiteks Ardo Ojasalu, Charlie Viikberg), ettevõtte juhtkonda sellest teavitamata. Poliitikast lahkumise järel rajas Kõiv firma, mis ostis ja müüs kortereid Tartus ja Ukrainas, kuid ettevõtte ei osutunud edukaks. Aastatel 2007–2011 kuulus Kõiv ka Eesti Raudtee nõukokku.

Aastatel 2005–2011 oli Kõiv Triatloniliidu president ja 2005–2012 EOK esindajate kogu liige. Kõiv lahkus liidust ligi 40&nbsp;000 euro varastamise tõttu. Kuigi ta oli eraettevõtte tõttu võlgades, annetas ta 2011. aastal 5000€ sotsiaaldemokraatidele (ja tema vend annetas tema soovitusel ka 5000€), mille tõttu ta sattus rahastusskandaali. Kahtlustati, et ta võis kasutada annetuses varastatud raha. Kõivu annetuste tausta uuris ka erakondade rahastamise järelevalve komisjon (ERJK). Kuna ERJK juhtis tollal Kõivu tuttav Ojasalu, kasutas Keskerakond juhtumit näitena, et asutuse usaldusväärsust küsimärgi alla panna.

2015. aastast oli Kõiv Hertsog Lift OÜ juhatuse liige ja osanik. Ettevõte tegeles liftide rajamisega kasutusel olevatesse kortermajadesse. 2024. aastast on ettevõte pankrotis.

### Isiklikku
Esimesest abielust Marjuga on Kõivul tütar Karoliine-Lisette Kõiv. Pedagoogikaülikoolis õppimise ajast on Kõiv sõber Meelis Atoneniga. Ta räägib vene ja inglise keelt. Kõiv on EELK Sangaste Püha Andrease koguduses ja on olnud ka konvendi juhatuses.

Ta on tuntud Eesti pokkerimängija, osaledes pokkeri Eesti meistrivõistlustel ja olles 2013. aastal olnud Eesti pokkerimängijate edetabelis 27. kohal. 

## Viited